'Poticao na nasilje': Komentar na 'Fejsu' odveo ga u zatvor

Tito je umro davno, a mene zanima kada ćemo se riješiti ovih samozvanih demokrata da i njih strpamo u jamu, gdje im je i mjesto, napisao je osuđeni...

<p><strong>Općinski sud u Sisku</strong> u utorak je <strong>proglasio krivim Milu Slavića (66) iz Petrinje zbog komentara na društvenim mrežama </strong>u povodu prikazivanje filma "Huda jama, strogo čuvana tajna" te ga osudio na zatvorsku kaznu od tri mjeseca, uvjetno s kušnjom od godinu dana.</p><p>Proglašen je krivim jer je, kako stoji u presudi, "putem računalnog sustava javno poticao na nasilje prema skupini ljudi zbog njihova političkog opredjeljenja, čime je počinio kazneno djelo protiv javnog reda javnim poticanjem na nasilje i mržnju".</p><p>Optužnica Općinskoga državnog odvjetništva u Sisku teretila je Slavića za neprimjeren komentar objavljen na društvenim mrežama 5. siječnja 2017. u Petrinji, potaknut najavom emitiranja filma "Huda jama, strogo čuvana tajna" na čijem su prikazivanju bili saborski zastupnici Bruna Esih i Zlatko Hasanbegović, sisački biskup Vlado Košić, predsjednica sisačko-moslavačke Županijske skupštine Ivanka Roksandić i župan Ivo Žinić.</p><p><strong>U svojem komentaru Slavić je napisao</strong>: "To su sve domoljubi kojima je cilj da Republiku Hrvatsku što više opljačkaju, a da krivnju prebace na Tita. Tito je umro davno, a mene zanima kada ćemo se riješiti ovih samozvanih demokrata da i njih strpamo u jamu, gdje im je i mjesto."</p><p>Optužnicom je sudu predloženo da se Slaviću odredi danas izrečena kazna bez provođenja rasprave, što je sud i prihvatio pa rasprave nije ni bilo.</p>